RESOLUCIÓN do 28 de maio de 2024 pola que se dá publicidade do Acordo do Consello de Dirección que aproba a modificación da súa estrutura organizativa.
Instituto Galego de Promoción Económica — III. Outras disposicións — 03/06/2024

De acordo co previsto na Lei 5/1992, do 10 de xuño, de creación do Instituto Galego de Promoción Económica, o Consello de Dirección do instituto, na súa xuntanza do 27 de maio de 2024, acordou modificar a estrutura organizativa da entidade nos seguintes termos:
Crear dentro da estrutura administrativa do instituto unha nova área denominada «Área de Innovación Empresarial».
A Área de Innovación Empresarial ten como misión a promoción, avance e incremento do sistema de innovación galego no tecido produtivo e na empresa, e coordinar e colaborar na mellora da innovación do sistema económico galego a través da transferencia ao tecido produtivo dos resultados da investigación e desenvolvemento co obxectivo de incrementar a capacidade competitiva da empresa galega.
Para o exercicio das súas competencias e o desenvolvemento das funcións, a Área de Innovación Empresarial contará coa seguinte estrutura:
• Dirección de Área de Innovación Empresarial: responsable de toda a planificación e programación de iniciativas para o impulso á innovación empresarial.
Á fronte da área figurará un/unha director/a, baixo a dependencia da dirección xeral.
• Subdirección de Innovación Empresarial: responsable do desenvolvemento e xestión dos programas e iniciativas que se poñan en marcha e do deseño de servizos de alto valor engadido para as empresas de maneira que invistan e adopten modelos innovadores na súa produción que lles permitan mellorar a súa competitividade.
Á fronte da subdirección figurará un/unha subdirector/a, baixo a dependencia da dirección de área, para desenvolver e xestionar proxectos, liñas de axuda e apoio económico e non económico, convenios, contratos e concursos que terán que ser desenvoltos con apoio de persoal técnico.
A Área de Innovación Empresarial será responsable de toda a planificación e programación de iniciativas para o impulso á innovación empresarial, coas seguintes funcións:
a) Promover a creación de empresas innovadoras nos distintos sectores da actividade económica que teñan maior impacto e vantaxes comparativas para o desenvolvemento da economía galega, así como a súa incubación, aceleración e consolidación destas.
b) Planificar, coordinar, executar e supervisar actuacións en materia de innovación tecnolóxica e innovación na xestión dos sectores produtivos.
c) Favorecer a modernización, o desenvolvemento tecnolóxico e a innovación tecnolóxica e organizativa das empresas galegas, en particular das pequenas e medianas.
d) Fomentar a transferencia de tecnoloxía entre os centros tecnolóxicos e as empresas produtivas.
e) Definir e desenvolver as políticas públicas que permitan ás empresas colaborar co resto de axentes para o desenvolvemento de iniciativas de innovación construídas a partir de coñecementos que incrementen a competitividade empresarial e fomenten o seu crecemento.
f) Definir os programas e iniciativas que dean resposta aos retos da Estratexia de especialización intelixente de Galicia (RIS3), no seu impacto no tecido produtivo, especialmente en todo o que se refire ao modelo industrial e empresarial sustentado na competitividade e o coñecemento.
g) Desenvolver as iniciativas necesarias para orientar, impulsar e incentivar o desenvolvemento tecnolóxico e a innovación empresarial nas prioridades de innovación que se definan.
h) Impulsar estratexias sectoriais de innovación e desenvolver e coordinar os programas de innovación empresarial que formen parte delas, tanto en sectores maduros e tradicionais como nos sectores emerxentes e de alto potencial.
i) Deseñar estratexias e elaborar e xestionar programas de captación de fondos estatais e internacionais dirixidos á innovación empresarial.
j) Planificar as estratexias para a internacionalización da innovación empresarial.
k) Deseñar e fomentar políticas que permitan desenvolver, proxectar e atraer talento innovador ás empresas.
l) Impulsar todos aqueles programas e iniciativas que faciliten o desenvolvemento tecnolóxico e a innovación no tecido produtivo galego, así como impulsar e fomentar instrumentos financeiros que permitan mellorar as capacidades de innovación e asimilar tecnoloxías avanzadas ao tecido produtivo.
m) Calquera outras funcións que sexan encomendadas en materia de innovación.
Santiago de Compostela, 28 de maio de 2024